CELEX: 32010R1143
Language: lv
Date: 2010-12-07 00:00:00
Title: Komisijas Regula (ES) Nr. 1143/2010 ( 2010. gada 7. decembris ), ar ko groza Regulu (EK) Nr. 1251/2008 attiecībā uz pārejas pasākumu piemērošanas periodu konkrētiem dekoratīvajiem ūdensdzīvniekiem, kas paredzēti slēgtām dekoratīvo dzīvnieku iekārtām  Dokuments attiecas uz EEZ

8.12.2010   
            
            
               LV
            
            
               Eiropas Savienības Oficiālais Vēstnesis
            
            
               L 322/22
            
         KOMISIJAS REGULA (ES) Nr. 1143/2010
   (2010. gada 7. decembris),
   ar ko groza Regulu (EK) Nr. 1251/2008 attiecībā uz pārejas pasākumu piemērošanas periodu konkrētiem dekoratīvajiem ūdensdzīvniekiem, kas paredzēti slēgtām dekoratīvo dzīvnieku iekārtām
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (1), un jo īpaši tās 17. panta 2. punktu, 22. pantu, 25. pantu un 61. panta 3. punktu,
   tā kā:
   
               (1)
            
            
               Komisijas 2008. gada 12. decembra Regulā (EK) Nr. 1251/2008, ar ko īsteno Padomes Direktīvu 2006/88/EK attiecībā uz nosacījumiem un sertifikācijas prasībām par akvakultūras dzīvnieku un to produktu laišanu tirgū un importu Kopienā un nosaka pārnēsātājsugu sarakstu (2), ir paredzēti dzīvnieku veselības noteikumi un sertifikācijas prasības, kas piemērojamas tādu dekoratīvu ūdensdzīvnieku importam Savienībā, kuri paredzēti slēgtām dekoratīvo dzīvnieku iekārtām.
            
         
               (2)
            
            
               Regulas (EK) Nr. 1251/2008 11. pantā paredzēts, ka to sugu dekoratīvās zivis, kuras ir uzņēmīgas pret vienu vai vairākām Direktīvas 2006/88/EK IV pielikuma II daļā norādītajām slimībām un paredzētas slēgtām dekoratīvo dzīvnieku iekārtām, importē Savienībā vienīgi no tām trešām valstīm, teritorijām, zonām un iecirkņiem, kas norādīti minētās regulas III pielikumā. Epizootiskais čūlu sindroms (EUS) Direktīvas 2006/88/EK IV pielikuma II daļā iekļauts kā eksotiska konkrētu uzņēmīgu zivju sugu slimība.
            
         
               (3)
            
            
               Regulas (EK) Nr. 1251/2008 20. panta 5. punktā paredzēts, ka pārejas periodā līdz 2010. gada 31. decembrim dalībvalstis var atļaut tādu sugu dekoratīvo ūdensdzīvnieku importu, kuras ir uzņēmīgas pret epizootisko čūlu sindromu (EUS) un paredzētas vienīgi slēgtām dekoratīvo dzīvnieku iekārtām, no trešām valstīm un teritorijām, kuras ir Pasaules Dzīvnieku veselības organizācijas (OIE) locekles.
            
         
               (4)
            
            
               Konkrētas importa prasības saistībā ar EUS ir noteiktas Regulas (EK) Nr. 1251/2008 IV pielikuma B daļā iekļautā veselības sertifikāta parauga II iedaļas 2. punktā, ko piemēro dekoratīvajiem ūdensdzīvniekiem, kas paredzēti slēgtām dekoratīvo dzīvnieku iekārtām. Minētās regulas 20. panta 5. punkta otrajā daļā paredzēts, ka šīs prasības nepiemēro iepriekšminētajā pārejas periodā.
            
         
               (5)
            
            
               Šobrīd ir vajadzīgi papildu pētījumi, lai precīzāk novērtētu risku, kas saistīts ar šādu dekoratīvo ūdensdzīvnieku importu Savienībā. Lai nodrošinātu minēto dzīvnieku nepārtrauktu tirdzniecību, ir lietderīgi līdz 2012. gada 31. decembrim pagarināt pārejas pasākumu piemērošanas periodu, kas patlaban noteikts Regulas (EK) Nr. 1251/2008 20. panta 5. punktā.
            
         
               (6)
            
            
               Turklāt vairs nav piemērojami daži citi pārejas noteikumi, kas patlaban paredzēti minētās regulas 20. pantā. Savienības tiesību aktu kodolīguma un skaidrības labad ir lietderīgi svītrot minētos noteikumus.
            
         
               (7)
            
            
               Tāpēc attiecīgi jāgroza Regula (EK) Nr. 1251/2008.
            
         
               (8)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1251/2008 20. pantu aizstāj ar šādu pantu:
   
      “20. pants
      Pārejas periodā līdz 2012. gada 31. decembrim dalībvalstis var atļaut tādu sugu dekoratīvo ūdensdzīvnieku importu, kuras ir uzņēmīgas pret epizootisko čūlu sindromu (EUS) un paredzētas vienīgi slēgtām dekoratīvo dzīvnieku iekārtām, no trešām valstīm un teritorijām, kuras ir Pasaules Dzīvnieku veselības organizācijas (OIE) locekles.
      Minētā pārejas perioda laikā dekoratīvajiem ūdensdzīvniekiem, kuri paredzēti vienīgi slēgtām dekoratīvo dzīvnieku iekārtām, nepiemēro prasības attiecībā uz EUS, kas noteiktas IV pielikuma B daļā sniegtā dzīvnieku veselības sertifikāta II. iedaļas 2. punktā.”
   
   2. pants
   IV pielikuma B daļā iekļautā dzīvnieku veselības sertifikāta parauga II. iedaļas 2. punkta 3) zemsvītras piezīmē datumu “2011. gada 1. janvāra” aizstāj ar datumu “2013. gada 1. janvāra”.
   Pārejas periodā līdz 2012. gada 31. decembrim drīkst turpināt tādu akvakultūras dzīvnieku sūtījumu importu vai tranzītu caur Savienību, kuriem ir pievienoti dzīvnieku veselības sertifikāti, kas izdoti saskaņā ar Regulas (EK) Nr. 1251/2008 IV pielikuma B daļu pirms šajā regulā noteikto grozījumu ieviešanas.
   3. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2011. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 7. decembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 328, 24.11.2006., 14. lpp.
   
      (2)  OV L 337, 16.12.2008., 41. lpp.